ระเบียบคณะกรรมการข้าราชการฝ่ายศาลปกครอง ว่าด้วยอาคารที่พักของศาลปกครอง พ.ศ. 2559 
ระเบียบคณะกรรมการข้าราชการฝ่ายศาลปกครอง
ระเบียบคณะกรรมการข้าราชการฝ่ายศาลปกครอง
ว่าด้วยอาคารที่พักของศาลปกครอง
พ.ศ. ๒๕๕๙
 

โดยที่เป็นการสมควรกำหนดหลักเกณฑ์เกี่ยวกับการเข้าพักอาศัยในอาคารที่พักของศาลปกครองให้เป็นไปตามเจตนารมณ์ของศาลปกครองที่สร้างอาคารที่พักขึ้นเพื่อลดภาระงบประมาณของทางราชการในส่วนที่เกี่ยวกับค่าเช่าบ้าน
และช่วยเหลือบุคลากรที่เดือดร้อนเรื่องที่พักอาศัย
เพื่อให้การใช้อาคารที่พักศาลปกครองเป็นไปโดยคุ้มค่า
และเพื่อให้การบริหารจัดการอาคารที่พักศาลปกครองเป็นไปด้วยความเรียบร้อย ถูกต้อง
เหมาะสม และเป็นไปในแนวทางเดียวกัน

อาศัยอำนาจตามความในมาตรา
๘๔ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
คณะกรรมการข้าราชการฝ่ายศาลปกครองจึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบคณะกรรมการข้าราชการฝ่ายศาลปกครอง ว่าด้วยอาคารที่พักของศาลปกครอง
พ.ศ. ๒๕๕๙

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ในระเบียบนี้
อาคารที่พัก หมายความว่า
บ้านพักหรืออาคารชุดพักอาศัยของศาลปกครองที่สร้างขึ้นจากเงินงบประมาณของสำนักงานศาลปกครอง
เพื่อใช้เป็นที่พักอาศัยสำหรับตุลาการศาลปกครองข้าราชการฝ่ายศาลปกครอง
หรือบุคคลอื่นตามที่กำหนดไว้ในระเบียบนี้
คณะกรรมการ หมายความว่า
คณะกรรมการจัดสรรอาคารที่พักของศาลปกครอง
ข้าราชการ หมายความว่า
ตุลาการศาลปกครองและข้าราชการฝ่ายศาลปกครอง
ผู้พักอาศัย หมายความว่า ข้าราชการตามข้อ ๑๑
ที่ปฏิบัติงานประจำศาลปกครองที่เป็นที่ตั้งของอาคารที่พัก
ซึ่งคณะกรรมการได้จัดสรรให้เข้าอยู่อาศัยในอาคารที่พัก
และให้หมายความรวมถึงผู้ได้รับอนุญาตให้เข้าพักอาศัยและบริวารด้วย
ผู้ได้รับอนุญาตให้เข้าพักอาศัย หมายความว่า
ข้าราชการฝ่ายศาลปกครอง ซึ่งคณะกรรมการอนุญาตให้เข้าอยู่อาศัยในอาคารที่พักเป็นการชั่วคราวตามข้อ
๑๒
บริวาร หมายความว่า บิดา มารดา คู่สมรส และบุตร
ของผู้พักอาศัย และให้หมายความ รวมถึง ญาติ คนรับใช้ ของผู้พักอาศัย
หรือบุคคลอื่นที่คณะกรรมการอนุญาตให้เข้าอยู่อาศัยในอาคารที่พักร่วมกับผู้พักอาศัยได้
ผู้ดูแลที่พัก หมายความว่า
บุคคลที่คณะกรรมการแต่งตั้งให้มีหน้าที่ดูแลหรือบำรุงรักษาอาคารที่พักศาลปกครองตามระเบียบนี้
พื้นที่ส่วนกลาง หมายความว่า
พื้นที่ในอาคารที่พักที่ผู้พักอาศัยต่างใช้งานร่วมกันเพื่อประโยชน์ของผู้พักอาศัยในอาคารที่พักนั้น
พื้นที่สาธารณะ หมายความว่า พื้นที่รอบอาคารที่พักที่ผู้พักอาศัยและบุคคลอื่นต่างใช้งานเพื่อประโยชน์สาธารณะ
ค่าใช้จ่ายส่วนกลาง หมายความว่า ค่าไฟฟ้า
ค่าน้ำประปา ค่าบริการรักษาความปลอดภัยค่าทำความสะอาด ค่าบำรุงรักษาลิฟต์
และค่าบำรุงรักษาอื่นที่จำเป็นสำหรับพื้นที่ส่วนกลางของอาคารที่พัก และให้หมายความรวมถึงค่าใช้จ่ายอื่นที่ต้องจ่ายเพื่อประโยชน์ร่วมกันของผู้พักอาศัย
ค่าใช้จ่ายพื้นที่สาธารณะ หมายความว่า ค่าไฟฟ้า
ค่าน้ำประปา ค่าบริการรักษาความปลอดภัย ค่าทำความสะอาด ค่าบำรุงรักษาลิฟต์
และค่าบำรุงรักษาอื่นที่จำเป็นสำหรับพื้นที่สาธารณะ
เงินประกัน หมายความว่า
เงินที่เรียกเก็บจากผู้พักอาศัย
เพื่อใช้สำหรับประกันความเสียหายหรือเป็นค่าใช้จ่ายในการซ่อมแซมทรัพย์สินและอุปกรณ์ในอาคารที่พักที่ชำรุด
เสียหาย หรือสูญหายหรือนำไปชำระค่าไฟฟ้า ค่าน้ำประปา
หรือค่าใช้จ่ายอื่นที่ผู้พักอาศัยค้างชำระ

ข้อ
๔ อาคารที่พักของศาลปกครองใด
ให้จัดสรรให้เป็นที่พักของข้าราชการที่ปฏิบัติหน้าที่อยู่ในศาลปกครองนั้น
ข้อปฏิบัติในการพักอาศัยในอาคารที่พัก
และแนวทางในการติดตั้งอุปกรณ์ใด ๆ ซึ่งต้องเดินสาย ท่อ หรือต้องเจาะพื้นหรือผนัง
ให้เป็นไปตามที่เลขาธิการสำนักงานศาลปกครองกำหนด

ข้อ
๕ การใช้บังคับระเบียบนี้ในส่วนที่เกี่ยวกับตุลาการศาลปกครองให้เป็นไปเท่าที่ไม่ขัดหรือแย้งกับพระราชกฤษฎีกาค่าเช่าบ้านตุลาการศาลปกครอง
พ.ศ. ๒๕๔๔

ข้อ
๖ ให้เลขาธิการสำนักงานศาลปกครองรักษาการให้เป็นไปตามระเบียบนี้
และให้มีอำนาจออกประกาศ คำสั่ง หรือหลักเกณฑ์เพื่อปฏิบัติการให้เป็นไปตามระเบียบนี้
ในกรณีที่มีปัญหาเกี่ยวกับการปฏิบัติตามระเบียบนี้
ให้คณะกรรมการข้าราชการฝ่ายศาลปกครองเป็นผู้วินิจฉัย คำวินิจฉัยนั้นให้เป็นที่สุด

หมวด ๑
คณะกรรมการจัดสรรอาคารที่พักของศาลปกครอง
 

ข้อ
๗ ให้มีคณะกรรมการจัดสรรอาคารที่พักของศาลปกครองในส่วนกลางหรือในแต่ละภูมิภาค
เรียกว่า คณะกรรมการจัดสรรอาคารที่พักของศาลปกครอง...(ในส่วนกลาง/ระบุชื่อศาล) ประกอบด้วย
(๑)
อธิบดีศาลปกครองกลางหรืออธิบดีศาลปกครองชั้นต้นในภูมิภาค แล้วแต่กรณี เป็นประธานกรรมการ
(๒)
ผู้อำนวยการสำนักบริหารทรัพย์สินหรือผู้อำนวยการสำนักงานศาลปกครองในภูมิภาค แล้วแต่กรณี
เป็นกรรมการ
(๓)
ผู้พักอาศัยตามข้อ ๑๑ (๑) และ (๒)
ที่ได้รับคัดเลือกจากผู้พักอาศัยดังกล่าวด้วยกันเองจำนวนหนึ่งคน เป็นกรรมการ
(๔)
ผู้อำนวยการกลุ่มบริหารทั่วไปในสำนักบริหารทรัพย์สินหรือในสำนักงานศาลปกครองในภูมิภาค
แล้วแต่กรณี เป็นเลขานุการ
(๕)
ข้าราชการฝ่ายศาลปกครองที่ปฏิบัติงานด้านการเงิน บัญชี และพัสดุ
ที่ผู้อำนวยการสำนักบริหารการเงินและต้นทุนหรือผู้อำนวยการสำนักงานศาลปกครองในภูมิภาคนั้นมอบหมาย
แล้วแต่กรณี เป็นผู้ช่วยเลขานุการ
หลักเกณฑ์การเลือกกรรมการตาม
(๓) ให้เป็นไปตามที่เลขาธิการสำนักงานศาลปกครองกำหนด
กรรมการตาม
(๓)
มีวาระการดำรงตำแหน่งคราวละสองปีนับแต่วันที่ได้รับเลือกและอาจได้รับเลือกอีกได้
ในกรณีที่กรรมการดังกล่าวสิ้นสิทธิพักอาศัยตามข้อ ๒๙ ก่อนครบวาระ
ให้ดำเนินการเลือกกรรมการตาม (๓) ใหม่ และในระหว่างนั้นให้ถือว่าคณะกรรมการมีจำนวนเท่าที่เหลืออยู่
เว้นแต่วาระการอยู่ในตำแหน่งของกรรมการตาม (๓) ผู้นั้น
จะเหลือไม่ถึงเก้าสิบวันจะไม่ดำเนินการเลือกใหม่ก็ได้

ข้อ
๘ คณะกรรมการมีอำนาจหน้าที่ ดังนี้
(๑)
พิจารณาจัดสรรเพื่อให้ข้าราชการผู้มีสิทธิได้เข้าพักอาศัยในอาคารที่พักและเปลี่ยนแปลงบ้านหรือห้องที่ให้เข้าพักอาศัย
โดยถูกต้องและเป็นธรรม
(๒)
พิจารณาวินิจฉัยการสิ้นสิทธิการพักอาศัยตามข้อ ๒๙
และพิจารณาผ่อนผันการพักอาศัยในอาคารที่พักตามข้อ ๓๐
(๓)
พิจารณาคัดเลือก แต่งตั้ง และกำกับดูแล ผู้ดูแลที่พัก และมอบหมายให้ผู้ดูแลที่พักดำเนินการอื่นใดเพื่อประโยชน์ต่อผู้พักอาศัยและทรัพย์สินของทางราชการ
(๔)
ควบคุม ดูแล แนะนำ
และตักเตือนผู้พักอาศัยและบริวารให้ประพฤติปฏิบัติให้ถูกต้องตามระเบียบนี้
เพื่อให้การพักอาศัยเป็นไปด้วยความเรียบร้อย
(๕)
พิจารณาเรื่องร้องทุกข์จากผู้พักอาศัยที่ได้รับความเดือดร้อนเกี่ยวกับการพักอาศัย
(๖)
พิจารณาอนุญาตการติดตั้งอุปกรณ์ใด ๆ ซึ่งต้องเดินสาย ท่อ หรือต้องเจาะพื้นหรือผนัง
(๗)
พิจารณาจัดหาหรืออำนวยความสะดวกเกี่ยวกับสาธารณูปโภค
หรือสิ่งอำนวยความสะดวกอันเป็นส่วนรวมที่จำเป็นและเหมาะสมตามสมควร
(๘)
ให้คำแนะนำและกำกับดูแลให้การพักอาศัยเป็นไปตามหลักสุขอนามัย
เป็นระเบียบเรียบร้อยและมีความปลอดภัย
(๙)
ออกประกาศหรือคำสั่งเพื่อประโยชน์ในการปฏิบัติตามอำนาจหน้าที่ตามระเบียบนี้

ข้อ
๙ ผู้ดูแลที่พัก มีหน้าที่
ดังต่อไปนี้
(๑)
จัดทำทะเบียนผู้พักอาศัยและบริวาร รวมทั้งทะเบียนทรัพย์สินและอุปกรณ์ประจำอาคารที่พักตามแบบที่เลขาธิการสำนักงานศาลปกครองกำหนด
และตรวจสอบให้ถูกต้องตรงกับทะเบียนดังกล่าวแล้วรายงานให้คณะกรรมการทราบทุกสิ้นปีงบประมาณ
(๒)
ตรวจตรา ดูแล และบำรุงรักษาอาคารที่พัก พื้นที่ส่วนกลาง และพื้นที่สาธารณะให้สะอาด
ถูกสุขอนามัย มีความปลอดภัย และมีการใช้สาธารณูปโภคอย่างประหยัด
(๓)
ดูแลและอำนวยความสะดวกให้ผู้พักอาศัยและบริวารได้รับความสะดวกในการพักอาศัย
(๔)
สำรวจตรวจสอบอาคารที่พักรวมทั้งทรัพย์สินและอุปกรณ์ในอาคารที่พักเมื่อมีกรณีที่ผู้พักอาศัยและบริวารย้ายออก
แล้วดำเนินการในส่วนที่เกี่ยวข้องต่อไป
(๕)
รายงานให้คณะกรรมการทราบโดยเร็วเมื่อมีทรัพย์สินหรืออุปกรณ์ของทางราชการชำรุด สูญหาย
หรือเสียหาย
(๖)
กำกับดูแลและตักเตือนผู้พักอาศัยและบริวารให้ปฏิบัติตามระเบียบนี้ ประกาศ คำสั่ง ข้อปฏิบัติ
และแนวทางต่าง ๆ ที่กำหนดขึ้นตามระเบียบนี้ หากพบว่าผู้ใดไม่ปฏิบัติตามให้รายงานให้คณะกรรมการทราบเพื่อดำเนินการต่อไป
(๗)
ดำเนินการอื่นตามที่คณะกรรมการมอบหมาย
แล้วรายงานให้คณะกรรมการทราบ

หมวด ๒
หลักเกณฑ์การพิจารณาให้เข้าพักอาศัยในอาคารที่พัก
 

ข้อ
๑๐ อาคารที่พักตามระเบียบนี้จำแนกเป็นอาคารที่พักสำหรับตุลาการศาลปกครองและอาคารที่พักสำหรับข้าราชการฝ่ายศาลปกครอง

ข้อ
๑๑ ให้คณะกรรมการพิจารณาจัดสรรให้ข้าราชการเข้าพักอาศัยในอาคารที่พักได้ตามหลักเกณฑ์
ดังต่อไปนี้
(๑)
จัดให้ตุลาการศาลปกครอง ข้าราชการฝ่ายศาลปกครอง ประเภทบริหาร
ประเภทอำนวยการประเภทวิชาการตั้งแต่ระดับเชี่ยวชาญขึ้นไป ประเภททั่วไประดับอาวุโส
เข้าพักอาศัยในอาคารที่พักไม่ว่าจะเป็นผู้มีสิทธิได้รับค่าเช่าบ้านหรือไม่
(๒)
จัดให้ข้าราชการฝ่ายศาลปกครองประเภทวิชาการระดับชำนาญการพิเศษผู้มีสิทธิได้รับค่าเช่าบ้านเข้าพักอาศัย
ไม่ว่าข้าราชการผู้นั้นกำลังใช้สิทธิเบิกค่าเช่าบ้านหรือไม่
(๓)
อาคารที่พักที่เหลือจากการจัดให้ข้าราชการตาม (๑) และ (๒) แล้ว
ให้จัดให้ข้าราชการผู้มีสิทธิได้รับค่าเช่าบ้านเข้าพักอาศัย
ไม่ว่าข้าราชการผู้นั้นกำลังใช้สิทธิเบิกค่าเช่าบ้านอยู่หรือไม่
แต่หากข้าราชการผู้ใดมีสิทธิได้รับค่าเช่าบ้านและได้ใช้สิทธินำหลักฐานการชำระค่าเช่าซื้อหรือค่าผ่อนชำระราคาบ้านมาเบิกในท้องที่ที่ปฏิบัติราชการอยู่ก่อนแล้วตามระเบียบคณะกรรมการข้าราชการฝ่ายศาลปกครองว่าด้วยค่าเช่าบ้านข้าราชการฝ่ายศาลปกครอง
คณะกรรมการไม่ต้องจัดให้ข้าราชการผู้นั้นเข้าพักอาศัยในอาคารที่พัก

ข้อ
๑๒ ภายใต้บังคับข้อ ๑๔
ในกรณีที่ได้มีการจัดสรรอาคารที่พักสำหรับข้าราชการฝ่ายศาลปกครองตามหลักเกณฑ์ตามข้อ
๑๑ แล้ว ยังมีห้องพักเหลือว่างอยู่
คณะกรรมการอาจอนุญาตและจัดสรรให้ข้าราชการฝ่ายศาลปกครองผู้ไม่มีสิทธิได้รับค่าเช่าบ้านเข้าพักอาศัยได้เป็นการชั่วคราว
การอนุญาตให้ข้าราชการฝ่ายศาลปกครองตามวรรคหนึ่งเข้าพักอาศัยในอาคารที่พักให้พิจารณาจากความเดือดร้อนเรียงตามลำดับดังนี้
(๑)
เป็นผู้ที่บรรจุเข้ารับราชการครั้งแรกและเดือดร้อนในเรื่องที่อยู่อาศัย
(๒)
เป็นผู้ที่มีความเดือดร้อนหรือจำเป็นอื่น ๆ เป็นการชั่วคราว เช่น ที่พักอาศัยมีสภาพชำรุดทรุดโทรมไม่ปลอดภัยที่จะเข้าอยู่อาศัย
หรือเกิดภัยพิบัติกับที่พักอาศัย เช่น ถูกไฟไหม้ น้ำท่วม เป็นต้น
หรือมีเหตุอื่นใดทำให้ไม่สามารถอยู่อาศัยได้อย่างปลอดภัย
(๓)
ข้าราชการฝ่ายศาลปกครองนอกจาก (๑) และ (๒) ที่ไม่มีสิทธิได้รับค่าเช่าบ้าน

ข้อ
๑๓ ภายใต้บังคับข้อ ๑๔
การจัดสรรให้ข้าราชการฝ่ายศาลปกครองผู้ไม่มีสิทธิได้รับค่าเช่าบ้านเข้าพักอาศัยในอาคารที่พักเป็นการชั่วคราวตามข้อ
๑๒ ให้จัดสรรให้พักอาศัยได้ไม่เกินหกเดือนในกรณีที่มีความจำเป็น
คณะกรรมการอาจจัดสรรให้ผู้นั้นพักอาศัยต่อไปอีกได้ไม่เกินหกเดือน แต่เมื่อรวมกันแล้วต้องไม่เกินหนึ่งปี
การขยายระยะเวลาการเข้าพักอาศัยเกินกว่าที่กำหนดไว้ในวรรคหนึ่ง
คณะกรรมการอาจพิจารณาได้ภายใต้เงื่อนไข ดังต่อไปนี้
(๑)
ผู้พักอาศัยมีความจำเป็นอย่างยิ่งที่จะต้องพักอาศัยในอาคารที่พักเกินกว่าระยะเวลาที่กำหนดและไม่มีผู้มีสิทธิได้รับค่าเช่าบ้านที่จะต้องเข้าพักอาศัยตามข้อ
๑๑
(๒) มีห้องพักว่างอยู่
และไม่มีผู้มีสิทธิได้รับค่าเช่าบ้านที่จะต้องเข้าพักอาศัยตามข้อ ๑๑

ข้อ
๑๔ ในกรณีที่ข้าราชการฝ่ายศาลปกครองผู้มีสิทธิได้รับค่าเช่าบ้านไม่สามารถเข้าอยู่อาศัยในอาคารที่พักได้
เนื่องจากมีผู้ซึ่งไม่มีสิทธิได้รับค่าเช่าบ้านได้รับการจัดสรรให้เข้าพักอาศัยอยู่ก่อนแล้วคณะกรรมการต้องดำเนินการให้ผู้ซึ่งไม่มีสิทธิได้รับค่าเช่าบ้านดังกล่าวออกจากห้องพัก
เพื่อให้ข้าราชการฝ่ายศาลปกครองผู้มีสิทธิได้รับค่าเช่าบ้านได้เข้าพักอาศัย ทั้งนี้ โดยพิจารณาถึงเหตุผลและความจำเป็นของผู้ซึ่งไม่มีสิทธิได้รับค่าเช่าบ้านซึ่งได้เข้าพักอาศัยอยู่ก่อนแล้วแต่ละรายด้วย

ข้อ
๑๕ ในกรณีที่อาคารที่พักมีสภาพชำรุด
ทรุดโทรม มีลักษณะไม่ปลอดภัยต่อชีวิตร่างกาย หรือทรัพย์สินของผู้พักอาศัย
หรือมีเหตุสุดวิสัย เช่น ไฟไหม้ น้ำท่วม หรือมีเหตุอื่นใดที่ทำให้ไม่สามารถเข้าพักอาศัยได้
คณะกรรมการไม่ต้องจัดให้ข้าราชการเข้าอยู่อาศัยในอาคารที่พักนั้น
แต่เมื่อได้ซ่อมแซม ปรับปรุง
หรือแก้ไขจนสามารถเข้าอยู่อาศัยในอาคารที่พักนั้นได้แล้ว
หรือเหตุสุดวิสัยนั้นได้ผ่านพ้นไปแล้ว ให้คณะกรรมการจัดให้ข้าราชการเข้าพักอาศัยต่อไป

ข้อ
๑๖ ในกรณีที่ข้าราชการผู้ใดไม่สามารถเข้าพักอาศัยในอาคารที่พักได้เพราะเหตุตามข้อ
๑๔ หรือข้อ ๑๕ หากข้าราชการผู้นั้นเป็นผู้มีสิทธิได้รับค่าเช่าบ้าน
จำเป็นต้องเช่าบ้านและได้อาศัยอยู่จริง
ให้เบิกค่าเช่าบ้านได้จนกว่าคณะกรรมการจะจัดให้ผู้นั้นเข้าพักอาศัยในอาคารที่พัก

ข้อ
๑๗ ข้าราชการฝ่ายศาลปกครองที่เคยสละสิทธิเข้าพักอาศัยในอาคารที่พัก
หากต่อมามีห้องพักว่างและผู้นั้นร้องขอเข้าพักอาศัยเนื่องจากมีความเดือดร้อนในเรื่องที่อยู่อาศัย
คณะกรรมการอาจพิจารณาจัดให้ผู้นั้นเข้าพักอาศัยในห้องพักได้
การพิจารณาจัดให้ข้าราชการฝ่ายศาลปกครองตามวรรคหนึ่งเข้าพักอาศัยในห้องพักให้พิจารณาเป็นลำดับถัดจากบุคคลตามข้อ
๑๒

ข้อ
๑๘ เมื่อมีกรณีที่ต้องจัดให้ข้าราชการตามข้อ
๑๑
เข้าพักอาศัยในอาคารที่พักให้ผู้อำนวยการสำนักบริหารทรัพย์สินหรือผู้อำนวยการสำนักงานศาลปกครองในภูมิภาค
แล้วแต่กรณี ตรวจสอบและรวบรวมข้อเท็จจริงแล้วนำเสนอคณะกรรมการเพื่อพิจารณา
ในกรณีที่ข้าราชการผู้ใดไม่ประสงค์จะเข้าพักอาศัยในอาคารที่พัก
ให้ผู้นั้นทำหนังสือยื่นต่อคณะกรรมการเพื่อขอสละสิทธิการเข้าพักอาศัย
ในกรณีนี้คณะกรรมการไม่ต้องจัดให้ผู้นั้นเข้าพักอาศัยในอาคารที่พัก
และผู้นั้นไม่มีสิทธิเบิกค่าเช่าบ้าน

ข้อ
๑๙ บุคคลตามข้อ ๑๒ หรือข้อ ๑๗
ที่ประสงค์จะขอเข้าพักอาศัยในอาคารที่พักให้ยื่นคำขอตามแบบที่เลขาธิการสำนักงานศาลปกครองกำหนดต่อผู้อำนวยการสำนักบริหารทรัพย์สินหรือผู้อำนวยการสำนักงานศาลปกครองในภูมิภาค
แล้วแต่กรณี เพื่อตรวจสอบและรวบรวมข้อเท็จจริงและนำเสนอคณะกรรมการพิจารณาต่อไป
ผู้ที่ได้รับการจัดสรรให้เข้าพักอาศัยในอาคารที่พักตามวรรคหนึ่ง
ต้องเข้าพักอาศัยในอาคารที่พักภายในสิบห้าวันนับแต่วันที่คณะกรรมการกำหนด
หากไม่เข้าพักอาศัยภายในเวลาที่กำหนดให้ถือว่าผู้นั้นสละสิทธิเข้าพักอาศัยในอาคารที่พัก

ข้อ
๒๐ ให้ผู้ดูแลที่พักจัดให้มีการส่งมอบทรัพย์สินและอุปกรณ์ประจำอาคารที่พักตามแบบที่เลขาธิการสำนักงานศาลปกครองกำหนดให้แก่ผู้พักอาศัยก่อนการเข้าพักอาศัย
และเมื่อผู้พักอาศัยจะต้องย้ายออก ผู้พักอาศัยจะต้องส่งมอบทรัพย์สินและอุปกรณ์ให้แก่ผู้ดูแลที่พักก่อนที่จะมีการย้ายออกด้วย
ในกรณีที่ปรากฏว่าทรัพย์สินหรืออุปกรณ์ใดที่ผู้พักอาศัยซึ่งจะต้องย้ายออกได้ส่งมอบนั้นมีสภาพชำรุด
เสียหาย หรือสูญหาย
ให้ผู้ดูแลที่พักจัดให้ผู้พักอาศัยซ่อมแซมให้อยู่ในสภาพที่สามารถใช้งานได้ตามปกติ
หรือชดใช้ ก่อนมีการย้ายออกด้วย

ข้อ
๒๑ ในกรณีที่ผู้มีสิทธิพักอาศัยซึ่งเป็นคู่สมรสกันและต่างมีสิทธิเข้าพักอาศัยในอาคารที่พักไม่ว่าจะเป็นอาคารที่พักสำหรับตุลาการศาลปกครองหรืออาคารที่พักสำหรับข้าราชการฝ่ายศาลปกครองก็ตาม
ให้ผู้นั้นใช้สิทธิเข้าพักอาศัยได้ตามสิทธิ แต่หากผู้มีสิทธิพักอาศัยรายใดประสงค์จะคืนอาคารที่พักตามสิทธิของตนเพื่อเข้าพักอาศัยร่วมกับคู่สมรส
ให้แจ้งความประสงค์ต่อคณะกรรมการและให้คณะกรรมการจัดสรรให้ผู้นั้นพักอาศัยร่วมกับคู่สมรสตามความประสงค์
ในกรณีที่ผู้มีสิทธิพักอาศัยตามวรรคหนึ่งรายใดย้ายไปไม่ได้ปฏิบัติหน้าที่อยู่ในศาลปกครองนั้นแล้วหรือไม่มีสิทธิพักอาศัยต่อไป
ให้คู่สมรสซึ่งยังเป็นผู้มีสิทธิพักอาศัยที่ยังคงปฏิบัติหน้าที่อยู่ในศาลปกครองนั้นเข้าพักอาศัยในอาคารที่พักตามสิทธิของตน
เว้นแต่คณะกรรมการจะอนุโลมให้พักอาศัยอยู่ต่อไปได้

หมวด ๓
หน้าที่ของผู้พักอาศัย
 

ข้อ
๒๒ ผู้พักอาศัยต้องเข้าพักอาศัยในอาคารที่พักด้วยตนเองกับบริวารเท่านั้น

ข้อ
๒๓ ผู้พักอาศัยมีหน้าที่ต้องปฏิบัติตามระเบียบ
ประกาศ คำสั่ง ข้อปฏิบัติ และแนวทางต่าง ๆ ที่กำหนดขึ้นตามระเบียบนี้
และมีหน้าที่กำกับดูแลให้บริวารของตนปฏิบัติตามระเบียบ ประกาศ คำสั่ง ข้อปฏิบัติ
และแนวทางต่าง ๆ ดังกล่าวด้วย

ข้อ
๒๔ ผู้พักอาศัยต้องดูแลและบำรุงรักษาอาคารที่พัก
ส่วนควบและอุปกรณ์ ให้อยู่ในสภาพดีและเป็นระเบียบเรียบร้อย
ถ้าวัสดุอุปกรณ์ใดภายในอาคารที่พักเกิดชำรุด
เสียหาย หรือสูญหายอันเกิดจากการกระทำของผู้พักอาศัยหรือบริวาร หรือเสื่อมสภาพจากอายุการใช้งาน
ผู้พักอาศัยต้องจัดการซ่อมแซมหรือแก้ไขความชำรุดหรือเสียหายหรือชดใช้ด้วยทุนทรัพย์ของผู้พักอาศัยให้มีสภาพที่ใช้งานได้ดีตามปกติ
การชำรุดหรือเสียหายหรือสูญหายเพราะเหตุอื่นนอกจากวรรคสอง
ให้ผู้พักอาศัยแจ้งให้ผู้ดูแลที่พักทราบโดยพลัน ทั้งนี้
ค่าใช้จ่ายในการแก้ไขความเสียหายที่เกิดขึ้น
ให้คณะกรรมการเป็นผู้วินิจฉัยและให้ถือเป็นที่สุด

ข้อ
๒๕ ผู้พักอาศัยต้องวางเงินประกันไว้ให้กับผู้อำนวยการสำนักบริหารทรัพย์สินหรือผู้อำนวยการสำนักงานศาลปกครองในภูมิภาค
แล้วแต่กรณี เพื่อเป็นการประกันความเสียหายหรือเป็นค่าใช้จ่ายในการซ่อมแซมทรัพย์สินและอุปกรณ์ในอาคารที่พักที่ชำรุด
เสียหาย หรือสูญหายหรือเพื่อชำระค่าไฟฟ้า ค่าน้ำประปา
หรือค่าใช้จ่ายอื่นที่ค้างชำระ
จำนวนเงินที่ต้องวางเพื่อเป็นประกัน
การวางเงินประกัน และการเก็บรักษาเงินประกันให้เป็นไปตามหลักเกณฑ์ที่สำนักงานศาลปกครองกำหนด

ข้อ
๒๖ ผู้พักอาศัยต้องไม่ดัดแปลง
ต่อเติม โยกย้าย รื้อถอน วัสดุ อุปกรณ์ หรือส่วนควบใด ๆ ของอาคารที่พักในส่วนที่เป็นสาระสำคัญ
ก่อนได้รับอนุญาตเป็นลายลักษณ์อักษรจากคณะกรรมการ

ข้อ
๒๗ ผู้พักอาศัยต้องเป็นผู้ชำระค่าไฟฟ้า
น้ำประปา โทรศัพท์ ค่าใช้จ่ายอื่น ในอาคารที่พักและค่าใช้จ่ายส่วนกลาง
ตามที่คณะกรรมการกำหนด
ในกรณีที่ผู้พักอาศัยค้างชำระค่าใช้จ่ายตามวรรคหนึ่ง
ให้ผู้อำนวยการสำนักบริหารทรัพย์สินหรือผู้อำนวยการสำนักงานศาลปกครองในภูมิภาค
แล้วแต่กรณี ที่ขึ้นทะเบียนควบคุมอาคารที่พักมีหนังสือแจ้งผู้พักอาศัยนั้นให้ชำระค่าใช้จ่ายดังกล่าว
หากผู้พักอาศัยไม่ชำระก็ให้รายงานคณะกรรมการเพื่อพิจารณาดำเนินการตามหมวด ๔ ต่อไป
การรับเงิน
การจ่ายเงิน และการเก็บรักษาเงินตามวรรคหนึ่ง
ให้เป็นไปตามหลักเกณฑ์ที่สำนักงานศาลปกครองกำหนด

ข้อ
๒๘ ผู้พักอาศัยต้องยินยอมให้คณะกรรมการหรือบุคคลที่คณะกรรมการกำหนดเข้าไปตรวจสอบห้องพัก
เพื่อประโยชน์ในการซ่อมแซม บำรุงรักษา หรือเพื่อการอื่น

หมวด ๔
การสิ้นสิทธิพักอาศัย
 

ข้อ
๒๙ ผู้พักอาศัยตามข้อ ๑๑ ข้อ ๑๒
และข้อ ๑๗ จะสิ้นสิทธิการพักอาศัยเมื่อ
(๑)
ผู้พักอาศัยถึงแก่กรรม
(๒)
ผู้พักอาศัยได้รับคำสั่งให้ย้ายพื้นที่ปฏิบัติงาน
(๓)
ผู้พักอาศัยพ้นสภาพจากการเป็นข้าราชการ
(๔)
ผู้พักอาศัยหรือบริวารมิได้พักอาศัยในอาคารที่พักต่อเนื่องกันเกินกว่าสามเดือน
โดยไม่มีเหตุอันควร
(๕)
ผู้พักอาศัยส่งคืนอาคารที่พัก
(๖)
ครบกำหนดเวลาที่คณะกรรมการจัดสรรให้เข้าพักอาศัยตามข้อ ๑๓
(๗)
เมื่อตรวจพบภายหลังว่าข้อความหรือหลักฐานที่ผู้พักอาศัยแจ้งต่อคณะกรรมการเป็นเท็จในส่วนที่เป็นสาระสำคัญ
(๘)
ผู้พักอาศัยหรือบริวารมีพฤติการณ์ที่เป็นภัยต่อความสงบเรียบร้อยของผู้พักอาศัยรายอื่น
ๆ หรือก่อความเดือดร้อนรำคาญจนเกินกว่าที่วิญญูชนพึงปฏิบัติ
(๙)
ผู้พักอาศัยหรือบริวารเป็นโรคที่สังคมรังเกียจตามการวินิจฉัยของแพทย์
(๑๐)
กรณีอื่น ๆ ที่คณะกรรมการเห็นว่าเป็นการฝ่าฝืนหรือไม่ปฏิบัติตามระเบียบนี้
การสิ้นสิทธิการพักอาศัยในอาคารที่พักตามวรรคหนึ่ง
(๔) (๗) (๘) (๙) และ (๑๐) ให้คณะกรรมการเป็นผู้วินิจฉัย

ข้อ
๓๐ เมื่อมีความจำเป็นต้องใช้อาคารที่พักหรือผู้พักอาศัยสิ้นสิทธิการพักอาศัยให้คณะกรรมการมีหนังสือแจ้งให้ผู้พักอาศัยหรือบริวารทราบ
และส่งคืนห้องพักภายในหนึ่งเดือนนับแต่วันที่ได้รับแจ้ง เว้นแต่มีเหตุจำเป็น
คณะกรรมการจะพิจารณาอนุญาตให้อยู่ต่อไปได้ตามที่เห็นสมควร แต่ต้องไม่เกินหกเดือน

ข้อ
๓๑ เมื่อผู้พักอาศัยหรือบริวารได้รับหนังสือแจ้งตามข้อ
๓๐ แล้ว
ให้ผู้พักอาศัยกำหนดวันส่งคืนอาคารที่พักให้ผู้ดูแลที่พักทราบล่วงหน้าก่อนวันส่งคืนไม่น้อยกว่าเจ็ดวัน
เพื่อทำการสำรวจตรวจตราสภาพอาคารที่พักรวมทั้งทรัพย์สินและอุปกรณ์ต่อไป
ในกรณีที่ได้ดำเนินการตามวรรคหนึ่งแล้วพบว่า
อาคารที่พัก ทรัพย์สิน หรืออุปกรณ์ในอาคารที่พัก ชำรุด เสียหาย หรือสูญหาย
และเป็นกรณีที่ผู้พักอาศัยมีหน้าที่ต้องชดใช้ค่าเสียหายหรือชำระค่าใช้จ่ายในการซ่อมแซมทรัพย์สินและอุปกรณ์ในอาคารที่พัก
ให้ผู้อำนวยการสำนักบริหารทรัพย์สินหรือผู้อำนวยการสำนักงานศาลปกครองในภูมิภาคนั้น
แล้วแต่กรณี
หักเงินประกันเป็นค่าเสียหายหรือค่าใช้จ่ายดังกล่าวหากหักเงินประกันแล้วยังไม่พอ
ให้มีหนังสือแจ้งผู้พักอาศัยเพื่อจัดการให้ชำระให้ครบถ้วนต่อไป
เมื่อไม่มีกรณีที่ต้องหักเงินประกันหรือได้หักเงินประกันไว้แล้วแต่มีเงินเหลือตามวรรคสอง
ให้คืนให้แก่ผู้พักอาศัยต่อไป

ข้อ
๓๒ ผู้พักอาศัยที่ฝ่าฝืนหรือไม่ปฏิบัติตามหมวด
๓ หรือมีพฤติการณ์ตามข้อ ๒๙ (๗) (๘) (๙) และ (๑๐)
หากคณะกรรมการพิจารณาแล้วเห็นว่าพฤติการณ์นั้นเป็นการร้ายแรง หรือผู้พักอาศัยไม่ส่งคืนอาคารที่พักภายในระยะเวลาตามข้อ
๓๐ ก็ให้รายงานผู้บังคับบัญชาของผู้พักอาศัยนั้นตามลำดับชั้น

หมวด ๕
การดูแลรักษาและการควบคุม
 

ข้อ
๓๓ อาคารที่พักที่อยู่ในศาลปกครองใด
ให้ผู้อำนวยการสำนักบริหารทรัพย์สิน หรือผู้อำนวยการสำนักงานศาลปกครองในภูมิภาคนั้น
แล้วแต่กรณี เป็นผู้ดำเนินการดังนี้
(๑)
จัดทำคำขอตั้งงบประมาณรายการค่าใช้จ่ายส่วนกลาง ค่าใช้จ่ายพื้นที่สาธารณะ ค่าใช้จ่ายในการซ่อมแซมบำรุงรักษาอาคารที่พักเป็นประจำทุกปี
(๒)
ดำเนินการจัดซื้อจัดจ้าง การเบิกจ่ายเงินค่าใช้จ่ายส่วนกลาง
ค่าใช้จ่ายในการซ่อมแซมบำรุงรักษาอาคารที่พักตามระเบียบของทางราชการ
(๓)
จัดทำทะเบียนทรัพย์สินอาคารที่พัก และพัสดุประจำอาคารที่พัก
และส่งสำเนาทะเบียนทรัพย์สินให้ผู้ดูแลที่พักใช้ในการควบคุมและตรวจสอบ
(๔)
จัดทำรายงานการบริหารจัดการอาคารที่พัก ตามแบบที่เลขาธิการสำนักงานศาลปกครองกำหนด

ข้อ
๓๔ ทะเบียนผู้พักอาศัย
แบบขอเข้าพักอาศัย แบบส่งและรับคืนพัสดุอุปกรณ์ประจำอาคารที่พัก
ให้เป็นตามแบบที่เลขาธิการสำนักงานศาลปกครองกำหนด

บทเฉพาะกาล
 

ข้อ
๓๕ ในวาระเริ่มแรก
ให้คณะกรรมการตามข้อ ๗ ประกอบด้วยกรรมการตาม (๑) (๒) (๔) และ (๕)

ข้อ
๓๖ ผู้พักอาศัยที่ได้อยู่อาศัยในอาคารที่พักแล้วก่อนวันที่ระเบียบนี้ใช้บังคับ
ให้คณะกรรมการพิจารณาดำเนินการจัดสรรให้ข้าราชการเข้าพักอาศัยในอาคารที่พักเสียใหม่ตามหลักเกณฑ์ที่กำหนดในระเบียบนี้


ประกาศ ณ วันที่ ๔
กรกฎาคม พ.ศ. ๒๕๕๙
ปิยะ ปะตังทา
ประธานศาลปกครองสูงสุด
ประธานกรรมการข้าราชการฝ่ายศาลปกครอง







ปริยานุช/จัดทำ
๑๖ สิงหาคม
๒๕๕๙

วิศนี/ตรวจ
๒๔ สิงหาคม
๒๕๕๙





[๑] ราชกิจจานุเบกษา
เล่ม ๑๓๓/ตอนที่ ๖๖ ก/หน้า ๕/๔ สิงหาคม ๒๕๕๙